Høringssvar - forskrift om utleie av små elektriske kjøretøy på offentlig grunn i Oslo kommune – Velferdstinget i Oslo og Akershus

Velferdstinget i Oslo og Akershus (Velferdstinget) er en interesseorganisasjon og øverste politiske organ i velferdsspørsmål for over 75 000 studenter som går på utdanningsinstitusjoner tilknyttet Studentsamskipnaden SiO. Det er på vegne av denne studentmassen Velferdstinget gir svar til denne høringen. Høringssvaret er vedtatt i møte i arbeidsutvalget 15.05.2024.

Mikromobilitet har kommet for å bli. Det er ofte kort til nærmeste el-sparkesykkel eller bysykkel i Oslo. Mange studenter opplever dette som det mest praktiske og effektive alternativet for mobilitet i Oslo. Disse tilbudene er det nødvendig at er tilpasset studentenes økonomiske rammer. Velferdstinget har ingen innvendinger mot de endringer som foreslås i forskriften. Velferdstinget ønsker likevel å spille inn at det skal stilles krav til at de som leier ut elektriske kjøretøy på offentlig grunn innfører studentrabatt på sine tjenester. Studentrabatt bør fortrinnsvis legges til som krav til søknaden i § 5. i nytt punkt d lydende:

d. dokumentasjon på rabatterte priser for studenter

Studentrabatt bør ligge som krav for å få søknad innvilget, og om studentrabatt fjernes under tillatelsesperioden, skal tillatelsen trekkes tilbake. Om dette ikke kan gjøres, bør studentrabatt være et kriterium som er utledet av forskriftens formål i § 1. Disse kriteriene bør fortrinnsvis være definert eksplisitt i forskriften.